**JEGYZŐKÖNYV**

**Készült:** Berettyóújfalu Város Önkormányzata Képviselő-testülete **2017. január 5-én** megtartott rendkívüli ülésén.

**Az ülés helye:** Városháza I. emeleti nagyterme

**Jelen vannak:** Muraközi István polgármester

Bónácz János alpolgármester

Gál László képviselő

Gyula Ferencné képviselő

Hagymási Gyula képviselő

Nagy István képviselő

Nagy Istvánné képviselő

Nagy László képviselő

Nagy Sándor képviselő

Szabó Katalin képviselő

Szántai László képviselő

Dr. Körtvélyesi Viktor jegyző

Nagyné Székely Katalin aljegyző

**Az ülésről távol maradt:**

Balázs József képviselő

**Tanácskozási joggal megjelentek:**

Kovács Lászlóné igazgatási irodavezető

Sólya László városfejlesztési irodavezető

**Jegyzőkönyvvezető:**

Kisné Szabó Éva

**Az ülés kezdete:**1600.

**Muraközi István polgármester:** Köszönti a rendkívüli képviselő-testületi ülésen megjelenteket. Megállapítja, a Képviselő-testület határozatképes, mivel 12 képviselőből 11 képviselő van jelen, majd az ülést megnyitja. (Nincs jelen: Balázs József képviselő.)

A meghívókban kiküldött napirendi pontok megtárgyalására tesz javaslatot, melyet szavazásra bocsát. A szavazásban résztvevők száma: 11 fő. A napirendet a Képviselő-testület 11 igen, 0 nem, 0 tartózkodás arányában elfogadja.

**N A P I R E N D:**

1./ Előterjesztés pályázat benyújtásáról a „2017. évi járási startmunka programok indításához” című kiírásra

**Előterjesztő:** Muraközi István polgármester

2./ Előterjesztés elővásárlási jogról történő lemondásról

**Előterjesztő:** Muraközi István polgármester

3./ Előterjesztés földbizottság állásfoglalása elleni kifogás tárgyában (zárt ülés anyaga)

**Előterjesztő:** Muraközi István polgármester

**Muraközi István polgármester:** A napirendi pontok tárgyalása előtt tájékoztatásként elmondja, hogy a 2016. december 22-i kormányülésen döntés született az egyes települési önkormányzatok feladatainak támogatása érdekében előirányzat-átcsoportosításról, melynek értelmében városunk a Bihar Termálliget és gyógyászati részleg fejlesztésére 300 millió Ft rendkívüli támogatásban részesült (1818/2016. (XII.22. kormányhatározat). Tájékoztatásul elmondja továbbá, hogy a 2016. december 28-i kormányülésen döntés született a Püspökladányi Tankerület elnevezéséről, mely 2017. február 1-jétől Berettyóújfalui Tankerület elnevezésre változik.

**1. sz. napirend:**

Előterjesztés pályázat benyújtásáról a „2017. évi járási startmunka programok indításához” című kiírásra.

**Előterjesztő:** Muraközi István polgármester

(Előterjesztés jegyzőkönyvhöz mellékelve.)

**Nagy Istvánné képviselő:** Az Ügyrendi, Közrendvédelmi és Településfejlesztési Bizottság a napirendi pontot megtárgyalta és 4 igen, 0 nem, 0 tartózkodással elfogadásra javasolja a Képviselő-testület részére.

**Muraközi István polgármester:** A napirendi ponthoz hozzáfűzi, hogy start munkaprogramra már 2015-ben is pályázott önkormányzatunk, mely során beszerzésre kerültek a térkő készítéséhez szükséges gépek nagy része, közel 90 000 db térkő készült el. A növénytermesztés esetében fóliasátrak kerültek beszerzésre, ami lehetővé tette a kora tavasztól, késő őszig történő növénytermesztést. Jelenleg is az említett két témakörben kíván pályázatot benyújtani városunk az előterjesztésben leírtak szerint.

A térkő felhasználásával kapcsolatban elmondja, hogy a településen számos olyan járdaszakasz van, amely pótlására az elkészített térkövek alkalmasak lesznek.

A növénytermesztés is már egy jól bevált tevékenység városunkban, ezért szükségesnek tartja e munkának a folytatását.

**Hagymási Gyula képviselő:** Örömére szolgál, hogy lehetősége van az önkormányzatnak az említett programokba bekapcsolódni. Ez az a lehetőség, ahova a jövőben reményei szerint a Herpály-Team Kft. is be tudna kapcsolódni saját programokkal, hiszen a 100%-os önkormányzati tulajdonban lévő cég előtt is nyitva áll a lehetőség, hogy a közmunkaprogram keretén belül éljen a pályázat adta lehetőségekkel.

**Szántai László képviselő:** Egyetért az előterjesztésben foglaltakkal, támogatja azt. Megjegyzi, hogy jelentős mennyiségű térkő készült már el és fog még elkészülni az idei év folyamán. Kérdezi, hogy a térkő felhasználására vonatkozóan van-e már konkrét elképzelés, illetve a képviselők a saját körzetükre vonatkozóan adhatnak-e javaslatot a térkő felhasználására?

**Muraközi István polgármester:** A képviselők tehetnek javaslatokat a körzetükben a térkő felhasználására.

Szavazásra bocsátja az 1. számú határozati javaslatot. A szavazásban résztvevők száma: 11 fő. Az 1. számú határozati javaslatot a Képviselő-testület 11 igen, 0 nem, 0 tartózkodás arányában elfogadja.

**1/2017. (I. 05.) önkormányzati határozat:**

Berettyóújfalu Város Önkormányzata Képviselő-testülete támogatja a 2017. évi járási startmunka program pályázat benyújtását 6 fő foglalkoztatásával térkő készítésére, továbbá a megvalósításhoz esetlegesen szükséges közbeszerzési eljárások megindítását.

**Határidő:** folyamatos

**Felelős:** Muraközi István polgármester

Polgármester Úr szavazásra bocsátja a 2. számú határozati javaslatot. A szavazásban résztvevők száma: 11 fő. A 2. számú határozati javaslatot a Képviselő-testület 11 igen, 0 nem, 0 tartózkodás arányában elfogadja.

**2/2017. (I. 5.) önkormányzati határozat:**

Berettyóújfalu Város Önkormányzata Képviselő-testülete támogatja a 2017. évi járási startmunka program pályázat benyújtását 15 fő foglalkoztatásával növénytermesztésre, továbbá a megvalósításhoz esetlegesen szükséges közbeszerzési eljárások megindítását.

**Határidő:** folyamatos

**Felelős:** Muraközi István polgármester

**2. sz. napirend:**

Előterjesztés elővásárlási jogról történő lemondásról

**Előterjesztő:** Muraközi István polgármester

(Előterjesztés jegyzőkönyvhöz mellékelve.)

**Nagy Istvánné képviselő:** A napirendi pontot az Ügyrendi, Közrendvédelmi és Településfejlesztési Bizottság megtárgyalta és 4 igen, 0 nem, 0 tartózkodással elfogadásra javasolja a Képviselő-testület részére.

**Dr. Körtvélyesi Viktor jegyző:** Kiegészítésként elmondja, hogy az előterjesztés a régi postaépületről szól, melynek tulajdonosa adásvételi szerződést kötött az ingatlan eladása tárgyában, melyről a felek értesítették az önkormányzatot is. Az ingatlan helyi jelentőségű védett területnek minősül. A természet védelméről szóló 1996. évi LIII. törvény 68.§ (6) bekezdése alapján helyi jelentőségű védett terület tulajdonjogának változásakor első helyen az államot, következő helyen pedig a települési önkormányzatot elővásárlási jog illeti meg. Az előterjesztés, illetve a határozati javaslat az említett elővásárlási jogról történő lemondásról szól.

**Nagy Sándor képviselő:** Véleménye szerint elég szűkszavú az előterjesztés és kevés információ áll rendelkezésre abban a vonatkozásban, hogy ki a jelenlegi tulajdonos, ki a vevő, illetve milyen vételáron történik az adásvétel. Annyit tudni kell a szóban forgó épületről, hogy Trianon után Berettyóújfalu fellendülő időszakában, az 1930-as években épült neoklasszicista stílusban. Egy impozáns épületről van szó. A járási földhivatalnál utánajárt a mai napon, hogy ki a tulajdonos, illetve a vevő, azonban jelen pillanatban még csak egy 2016. december 28.-ai tulajdonlapi széljegyzet van, a vételár titok tárgyát képezi.

**Muraközi István polgármester:** Mivel magánjogi szerződésről van szó, az önkormányzatnak nincs módjában sem a tulajdonos, sem a jelenlegi vevő kilétét felfedni személyiségi jogokra való hivatkozással. Azt gondolja, a jelen előterjesztés tárgyában lényegtelen, hogy ki a tulajdonos és ki a vevő. Hangsúlyozza, az épület soha sem volt az önkormányzat tulajdona, mindig a Magyar Posta Zrt. tulajdonában volt. Tudomása szerint az épület egy részében már jelentős felújítás történt. Amennyiben az önkormányzat nem mond le az elővásárlási jogáról, az épületet meg kell vásárolni, ami a jelen költségvetési helyzetben nem indokolt.

**Szántai László képviselő:** Hiányolja az előterjesztésből, hogy az épületet mire kívánják használni, illetve mennyi a vételára. Ha a városnak elővásárlási joga van az említett épületre, akkor azt tudni kellene, hogy mennyit adhat érte. Amennyiben viszonylag olcsó áron lehetne hozzájutni az épülethez, akkor az önkormányzatnak el kellene gondolkodni a vásárlás lehetőségén. Ahhoz, hogy képviselőként érdemben tudjon dönteni a szóban forgó kérdésről, kevés információ és idő áll rendelkezésére. A finanszírozás egy következő kérdés lenne, ha tudná a Képviselő-testület az összeget; elképzelhető, hogy adott esetben pályázati pénzből is lehetne finanszírozni a vásárlást, az épület felújítását, hasznosítását ugyancsak pályázatból lehetne megoldani. Megítélése szerint a témakört jobban kellene körbejárni és úgy meghozni a Képviselő-testületnek a döntést.

**Hagymási Gyula képviselő:** Szántai László képviselőtársához hasonlóan nehéz helyzetben van a döntést illetően. Egy frekventált helyen lévő, értékes műemlék jellegű épületről van szó. Szintén nem tud döntést hozni e tárgykörben.

**Muraközi István polgármester:** Az elhangzottak alapján az előterjesztés tárgyalását levette a napirendről.

Polgármester Úr 1620-tól zárt ülést rendel el, melynek anyagát a zárt ülésről készült jegyzőkönyv tartalmazza.

A Képviselő-testület ülése 1638-tól ismét nyilvános.

A rendkívüli képviselő-testületi ülésen egyéb felvetés nem hangzott el, ezért Polgármester Úr 1640-kor bezárta.

K.m.f.

**Bónácz János Dr. Körtvélyesi Viktor**

**alpolgármester jegyző**